《八月十一夜风月可爱自前屋觅酒不得而归小诗》
宋代·杜范

晚烟轻拂乱山横，落日才收月已明。
万顷孤光低阔野，一天寒色带疎星。
交情要与秋容淡，携手难禁夜气清。
惯识醉中风月好，不知风月更宜醒。

作者简介：（1182—1245）宋台州黄岩人，字成之，号立斋。宁宗嘉定元年进士。累迁殿中侍御史，极言台谏失职之弊。理宗嘉熙二年知宁国府，发粟赈饥，镇压两淮饥民反抗。还朝，累拜吏部侍郎兼中书舍人，数上疏抨击朝政积弊。淳祐四年，擢同知枢密院事，次年拜右丞相，上书言五事，继又上十二事，条陈当朝利病，提出为政主张。卒谥清献。有《清献集》。